ปิดจุดเสี่ยงทองดิ่ง
ฮั่วเซ่งเฮงให้ลูกค้าวางเงินเกินหลักประกันหยุด 3 วัน TFEXไม่ใช้ซูเปอร์มาร์จิ้น
29 ต.ค. 2565

ฮั่วเซ่งเฮงให้ลูกค้าวางเงินเกินหลักประกันหยุด 3 วัน TFEXไม่ใช้ซูเปอร์มาร์จิ้น
TFEX ไม่ใช้ SUPER มาร์จิ้นในวันหยุด 3 วันนี้ ทางฮั่วเซ่งเฮงดูแลตัวเองขอลูกค้าเติมเงินเพิ่ม
นางเกศรา มัญชุศรี กรรมการผู้จัดการ บริษัท ตลาดสัญญาซื้อขายล่วงหน้า (ประเทศไทย) หรือ TFEX เปิดเผยว่า ในช่วงวันหยุดติดต่อกัน 3 วันนี้ (2930 มิ.ย.และ 1 ก.ค.) ทางตลาดอนุพันธ์ไม่ได้ประกาศให้มีการใช้หลักประกันประเภท SUPER MARGIN สำหรับหลักประกันในช่วงวันหยุด โดยจะใช้ก็ต่อเมื่อมีวันหยุดติดต่อกันนานเกิน 4 วันขึ้นไป 
ด้านนายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ ฟิวเจอร์ส กล่าวว่า ขณะนี้ราคาทองคำมีความผันผวนมาก และในช่วงวันหยุดติดต่อกัน 3 วันนี้ บริษัทได้มีการดูแลลูกค้าเอง ด้วยการให้เจ้าหน้าที่โทรศัพท์ไปอธิบายถึงความผันผวน และขอให้ลูกค้าที่มีการซื้อขายในส่วนของโกลด์ฟิวเจอร์ส วางเงินเกินอัตราหลักประกันเริ่มต้น 
สำหรับโกลด์ฟิวเจอร์ส อ้างอิงน้ำหนักทองคำ 50 บาท ขอให้วางเพิ่มเป็น 120,000 บาทต่อสัญญา สูงกว่าหลักประกันเริ่มต้นจะอยู่ที่ 98,800 บาทต่อสัญญา และในส่วนของโกลด์ฟิวเจอร์ส อ้างอิงน้ำหนักทองคำ 10 บาท ให้วางเพิ่มเป็น 24,000 บาทต่อสัญญา เกินหลักประกันเริ่มต้นจะอยู่ที่ 19,000 บาทต่อสัญญา
ระยะนี้ราคาทองคำซึ่งเป็นสินค้าอ้างอิงของโกลด์ฟิวเจอร์ส มีความผันผวนในทิศทางขาลง แต่ยอมรับว่านักลงทุนไทยยังไม่คุ้นเคยกับการลงทุนในช่วงราคาขาลง ได้แนะนำให้ลูกค้ารอจังหวะราคาทองคำร่วงลงแรง จึงค่อยเข้าไปเปิดสถานะซื้อล่วงหน้า (ลอง) เพื่อรอจังหวะเก็งกำไรเมื่อทองคำมีการฟื้นตัว (รีบาวด์) แต่เป็นการลงทุนระยะสั้นๆ เท่านั้น 
อย่างไรก็ตาม ความผันผวนของทองคำทำให้นักลงทุนส่วนใหญ่หันไปลงทุนในฟิวเจอร์สอ้างอิงสินค้าเกี่ยวกับหุ้นมากขึ้น จนทำให้สัดส่วนมูลค่าการซื้อขายของฮั่วเซ่งเฮง มาจาก SET50 ฟิวเจอร์ส และซิงเกิ้ลสต๊อก ในสัดส่วนรวมกันถึง 73% ขณะที่โกลด์ฟิวเจอร์สลดลงไปเหลือกว่า 20% เท่านั้นเอง
สมาคมค้าทองคำประกาศราคาของวันที่ 29 มิ.ย. เพิ่มขึ้นบาทละ 400 บาท โดยทองคำแท่งรับซื้อที่ 18,150 บาทและขายออกที่ 18,250 บาท เนื่องจากราคาทองคำตลาดโคเมกซ์ของสหรัฐ เพิ่มขึ้น 12.10 เหรียญสหรัฐต่อออนซ์ หรือ 1% ปิดที่ 1,223.70 เหรียญสหรัฐ ซึ่งราคาขยับขึ้นพอสมควร จากแรงช้อนซื้อของนักลงทุน หลังดิ่งลงหนักหลายวันติดท่ามกลางความกังวลว่าธนาคารกลางสหรัฐ (เฟด) จะยกเลิกกระตุ้นเศรษฐกิจ 
ด้านบริษัท วายแอลจี บูลเลี่ยน แอนด์ ฟิวเจอร์ส คาดการณ์แนวโน้มราคาทองคำของวันที่ 2 ก.ค. 2556 ว่าแนวโน้มการปรับตัวขึ้นค่อนข้างจำกัด จากทิศทางที่สดใสของตลาดหุ้นสหรัฐ ได้ดึงดูดเม็ดเงินลงทุนให้ไหลออกจากตลาดทองคำ ขณะที่สถาบันการเงินต่างได้ปรับลดคาดการณ์ราคาทองคำและโลหะมีค่าในช่วงสิ้นปีนี้และปีหน้าลง
วายแอลจี ยังเน้นกลยุทธ์การลงทุนในระยะสั้นและทำกำไรจากการแกว่งตัวของราคาทองคำ ซึ่งบริเวณ 1,220 หรือ 1,245 เหรียญสหรัฐเป็นแนวต้าน หากราคาทองคำสามารถยืนเหนือโซนดังกล่าวได้มีโอกาสที่ราคาจะขึ้นทดสอบแนวต้านด้านบน แต่หากไม่สามารถยืนได้ราคาก็มีโอกาสอ่อนตัวลงทดสอบแนวรับบริเวณ 1,180 หรือ 1,155 เหรียญสหรัฐ 
“นักลงทุนสามารถลงทุนระยะสั้นโดยเข้าซื้อหากราคาย่อตัวไม่หลุดแนวรับบริเวณ 1,180 หรือ 1,155 เหรียญสหรัฐ โดยไม่แนะนำให้เข้าซื้อทั้งหมดบริเวณแนวรับใดแนวรับหนึ่ง ควรเหลือเงินทุนเพื่อซื้อเฉลี่ยหากราคาหลุดแนวรับแรกซึ่งราคาจะปรับตัวลงไปบริเวณแนวรับถัดไป และให้ขายทำกำไรเมื่อราคาดีดตัวขึ้นบริเวณแนวต้าน 1,220 เหรียญสหรัฐต่อออนซ์ หากไม่สามารถผ่านไปได้อาจเห็นการย่อตัวของราคาทองคำอีกครั้ง